दिवाकर हैरान था कि मंजूषा के पति को कैसे पता चला वह उनकी बीवी से प्रेम करता है
साड़ी, मांग में सिंदूर, माथे पर लाल बिंदी और ढेर सारी चूड़ियां खनकाती मंजूषा उसे बहुत अलग लगी। उसकी सुंदरता में प्यार की लाली घुली हुई थी।
“बेटा दिवाकर, तुम कल देहरादून जा रहे हो तो मंजूषा के लिए कुछ सामान लेते जाना। मैं सुबह-सुबह तुम्हें दे जाऊंगी। आज रात तक सब बना दूंगी। उसे मठरी, नमकपारे, बेसन के लड्डू और नमकीन सेव बहुत पसंद हैं। नई-नई शादी हुई है, कहां किसी से कह पाती होगी कि क्या खाना है। वैसे भी उसे तो मेरे ही हाथ से बनी चीजें भाती हैं,” रेणुका आंटी जैसे धड़धड़ाते हुए आई थीं, वैसे ही हड़बड़ाते हुए अपनी बात कह कर वापस चली गईं।
“मां, आपने हर जगह ढिंढोरा पीट दिया है क्या कि मैं ऑफिस के काम से देहरादून जा रहा हूं। हद करती हैं आप भी। समय मिले न मिले मंजूषा के घर जाने का,” मैंने झल्लाते हुए कहा।
“बातों-बातों में मेरे मुंह से निकल गया कि दिवाकर देहरादून जा रहा है। सुनकर खिल उठी थी रेणुका। पड़ोसी एक-दूसरे से ऐसी बातें कर ही लेते हैं। और कहीं जाता है तो क्या मैं बताती हूं? छोटा-सा काम कर देगा तो क्या होगा? मंजूषा और तुम दोनों तो बचपन से ही साथ खेले हो। तेरी भी तो दोस्त है मंजूषा! फिर क्यों दिखा रहा है इतने नखरे? कितना परेशान करता था उसे। शादी कर लड़की दूसरे शहर चली गई है, मां का मन तो तड़पता ही है। समय निकाल कर चले जाना उसके घर और हां, एक मिठाई का डिब्बा अपनी तरफ से भी ले जाना।”
मां ने तो फरमान सुना जैसे अपना कर्तव्य पूरा कर लिया था और मैं पूरे दिन ऑफिस में उधेड़बुन में फंसा रहा। मां को कैसे बताता कि नहीं सामना करना चाहता मैं मंजूषा का। रोज खुद से लड़ते हुए उसे भुलाने की कोशिश करता हूं।
बचपन से हम दोनों साथ बड़े हुए, पर कभी कह नहीं पाया उससे कि ‘मंजूषा मैं तुमसे बेहद प्यार करता हूं। तुम्हारे साथ अपनी पूरी जिंदगी बिताना चाहता हूं।‘ मंजूषा की तरफ से मुझे कभी ऐसा संकेत नहीं मिला, इसलिए मैं भी हिम्मत नहीं जुटा पाया।
चपरासी चाय लेकर आ गया था। इसलिए मैंने मुंह में दबी बबलगम को कागज में लपेट डस्टबिन में फेंक दिया। बबलगम चबाने की मेरी दीवानगी बचपन से है, बस अब कागज में लपेटकर फेंकने लगा हूं। वरना पहले तो जहां तक उसे मुंह से उछाल कर फेंक सकता था, फेंक देता था या यहां-वहां चिपका देता था। कहीं भी बबलगम को चिपका देना, मेरे लिए किसी खेल से कम नहीं था बचपन में।
कितनी बार खेलते-खेलते बबलगम मंजूषा के बालों में जाकर चिपकी थी और उसे हटाने के लिए कितनी बार उसके बाल काटने पड़े। हालांकि वह जानती थी कि यह मेरी हरकत है, पर कभी किसी से शिकायत नहीं की। पक्की दोस्ती निभाती रही हमेशा।
जब कॉलेज जाने लगी तो बोली, “दिवाकर, अब बबलगम मत उछालना, खासकर जब मैं आसपास हूं। कब तक बालों को कटवा कर छोटे कराती रहूंगी? मेरे लंबे, घने बालों पर तुमने इतनी बार चित्रकारी की कि हमेशा कटवाने पड़े।”
मैं हंसा था। “कसम से अब कभी नहीं फेंकूंगा बबलगम यहां-वहां। कहो तो खाना ही छोड़ देता हूं।”
“खाना छोड़ दो तो बेहतर है। हमेशा गाय की तरह जुगाली करते लगते हो! वैसे भी कोई अच्छी चीज तो है नहीं। लेकिन ऐसी उम्मीद मैं तुमसे नहीं कर रही। बबलगम से तो तुम्हारा प्रेमी-प्रेमिका सा रिश्ता है। रह ही नहीं सकते उसके बिना,” मंजूषा ने अपने बालों पर दुपट्टा फैला दिया था।
“प्रिवेंशन इज बेटर देन क्योर। जब तुम मेरे आसपास होगे तो यह दुपट्टा मेरे बालों के सुरक्षा कवच की तरह काम करेगा।”
न जाने कितनी बातें हैं, यादें हैं। कभी मां से या रेणुका आंटी से भी कहने की हिम्मत नहीं जुटा पाया मैं कि मंजूषा से शादी करना चाहता हूं। पड़ोसी हूं, इसलिए कोई गलत न समझे कि उनकी भोली-भाली बच्ची जिसके साथ मैं बचपन से खेलता आया हूं, जो बिना पिता की बच्ची है, उसे मैं खेलने या घर आने-जाने के बहाने गलत नजरों से देखा करता था।
मैंने दरवाजे की घंटी बजाई। बाहर नेमप्लेट लगी थी- कैप्टन विक्रम सलूजा और मंजूषा सलूजा। एक बार को कदम कांपे, सोचा लौट जाता हूं। रेणुका आंटी से कह दूंगा कि बिल्कुल भी समय नहीं मिला। कैप्टन को जरा भी आभास हो गया कि मैं उनकी पत्नी को चाहता हूं तो कहीं गोली से न उड़ा दे।
मंजूषा मुझे देख खिल उठी। “मायके से चाहे कोई आए, खुशी का ठिकाना नहीं रहता लड़कियों का,” लंबा चौड़ा विक्रम सलूजा ठहाका मारकर हंसा।
लंबे घने लहराते बालों को क्लचर से ढीला बांधा हुआ था मंजूषा ने। उसे कटे बाल कभी पसंद नहीं थे। साड़ी, मांग में सिंदूर, माथे पर लाल बिंदी और ढेर सारी चूड़ियां खनकाती मंजूषा उसे बहुत अलग लगी। उसकी सुंदरता में प्यार की लाली घुली हुई थी। देखकर लग रहा था कि वह बहुत खुश है विक्रम के साथ।
“अब भी बबलगम खाते हैं क्या?” कैप्टन विक्रम ने पूछा तो मैं झेंप गया और हैरत भी हुई। मैं तो उनसे पहली बार मिल रहा था। शादी में कहां बात हुई थी कुछ।
“मैं सब जानता हूं। मेरे बीवी के बालों की खूब काट-छांट करवाई है तुमने।”
मैंने मंजूषा की ओर देखा। “यह तो ऐसे ही मजाक करते हैं। इनकी बातों से परेशान मत होना। एक दिन चालाकी से बातों-बातों में विक्रम ने सब जान लिया था मुझसे।” एक शरारत भरी मुस्कान विक्रम पर डालते हुए मंजूषा बोली। “इन्होंने तो तुम्हारा नाम ‘बबलगम ब्यॉय’ ही रखा हुआ है।”
“लेकिन जो भी हो दिवाकर, मैं तुम्हारा शुक्रगुजार हूं। अगर तुमने मंजूषा से अपने प्यार का इजहार कर दिया होता तो वह मुझे नहीं मिलती।”
मुझे लगा जैसे मेरे पैरों के नीचे से धरती हिल रही है। यह कैसे जानते हैं मेरे मन की बात। फौज में है या कोई अंतर्यामी!
“अरे! इतने चकित मत हो। मंजूषा ने ही मुझे बताया कि तुम उसे प्यार करते थे, इसीलिए तो बबलगम जैसे हमेशा उससे चिपके रहते थे, मतलब उसके आसपास चक्कर लगाते रहते थे। लेकिन वह तुम्हें सिर्फ अपना बचपन का दोस्त और पड़ोसी ही मानती है। वैसे क्या अभी भी प्यार करते हो मंजूषा से?” कैप्टन विक्रम, मंजूषा के पास सरकते हुए बोले। उन दोनों के होंठों पर एक मुस्कान तैर रही थी।
“मैं चलता हूं।” नहीं बैठ सकता अब और। मंजूषा जानती थी कि मैं उससे प्यार करता हूं… मतलब उसे मेरे प्यार का एहसास था, मतलब उसने महसूस किया था मेरा प्यार… मेरे लिए इतना ही काफी था। कम से कम अब यह कसक तो मन में नहीं रहेगी कि उससे मैंने प्यार का इजहार नहीं किया।
“यह मम्मी और आंटी को दे देना।” उसने पैकेट में बंद दो शॉल मुझे पकड़ा दिए। “और यह तुम्हारे लिए। रास्ते के लिए खाना पैक कर दिया है।” उसने टिफिन बॉक्स थमाते हुए कहा।
“इसमें बबलगम भी रख दी है मेरी शैतान बीवी ने तुम्हारे लिए, बबलगाम ब्यॉय,” कैप्टन विक्रम ने फिर से जोरदार ठहाका लगाया।
मैंने जेब से निकालकर बबलगम मुंह में डाल ली। कैसे छोड़ सकता हूं इसे! आखिर इससे तो कितनी यादें जुड़ी हैं मेरी।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें